# 1.2. Presentación do reto

## Glosario

## Deporte

Definición:

  Conxunto de situacións motoras codificadas en forma de competición e cun carácter institucional (Parlebas).

Exemplo:

  O baloncesto é o seu deporte favorito.

## Natureza

Definición:

  Conxunto de todas as cousas e forzas que compoñen o mundo físico, especialmente todo o que existe sen a intervención humana e que forma o medio onde este e o resto dos seres viven.

Exemplo:

  A natureza proporciónanos o necesario para vivir. Vivir en contacto coa natureza.

## Sedentarismo

Definición:

  Estilo de vida caracterizado pola escasa ou nula práctica de actividade física habitual, no que predominan comportamentos pasivos como sentar, tumbar ou estar fronte a pantallas durante longos períodos de tempo, sen alcanzar os niveis mínimos recomendados de movemento diario para manter unha boa saúde.

Exemplo:

  Meu pai é unha persoa sedentaria, porque traballa sentado nunha oficina e ás tardes non acostuma facer actividade física.

## Obesidade

Definición:

  Enfermidade crónica que se caracteriza por unha acumulación de grasa no corpo.

Exemplo:

  Realizar actividade física habitualmente favorece o control da obesidade.

## Xornada intercentros

Definición:

  Evento ou actividade na que participan varios centros escolares ao mesmo tempo.

Exemplo:

  A mestra de Educación Física organizou unha xornada intercentros no patio do centro onde se xogou ao brilé.

# O voso reto

Hoxe en día, as persoas pasan demasiado tempo pechadas na casa, no traballo, na Universidade ou nos institutos, diante de pantallas e con pouca actividade física. Isto está a provocar un aumento do sedentarismo, da obesidade e mesmo da carencia de vitamina D, algo fundamental para a nosa saúde. Cal será o motivo?

Está claro que o contacto coa natureza está indo a menos, realizándose a maioría de actividades en interior e pouco ou nada na propia natureza. Isto pode xerar graves problemas de saúde que debedes evitar. Se vos gusta o contacto coa natureza, estades no lugar axeitado, porque tedes por diante un reto moi importante!

Ides ser protagonistas dun cambio: formarédesvos, xogaredes, investigaredes e adestraredes ata convertervos en especialistas en diferentes deportes colectivos... Pero todo iso en contacto co medio natural. É o momento de afastarvos das actividades en espazos interiores.

A naturalizar deportes!

## Lectura facilitada

As persoas pasan demasiado tempo pechadas na casa e diante de pantallas e con pouca actividade física.

Isto está a provocar un aumento do sedentarismo, da obesidade e mesmo da carencia de vitamina D, algo fundamental para a nosa saúde.

Cal será o motivo?

Está claro que o contacto coa natureza está indo a menos.

A maioría de actividades físicas realízanse en interior e pouco ou nada na propia natureza.

Isto pode xerar graves problemas de saúde que debedes evitar.

Se vos gusta o contacto coa natureza, estades no lugar axeitado, porque tedes por diante un reto moi importante!

Ides ser protagonistas dun cambio:

- Formarédesvos.
- Xogaredes.
- Investigaredes.
- Adestraredes ata convertervos en especialistas en diferentes deportes colectivos.

Pero todo iso en contacto co medio natural.

É o momento de afastarvos das actividades en espazos interiores.

A naturalizar deportes!

## Audio

audio/wav

# Seredes capaces de...

Organizar unha gran xornada deportiva intercentros nun espazo ao aire libre na que participe outro instituto da vosa vila ou próximo á vosa localidade?

Vós seredes os encargados de poñer en práctica o aprendido, deseñar as actividades e compartir co resto a importancia de facer deporte ao aire libre, nunha contorna natural, saudable e sostible.

Estades preparados e preparadas para ser parte do cambio?

Contamos convosco!

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)