# Paso 4

# Aspectos medioambientais

Se por algo se caracteriza a vosa xornada deportiva intercentros é por realizarse no medio natural, ao aire libre.

Xa sabedes que cando saides ao medio natural hai que respectalo e coidalo, porque son espazos cada vez máis escasos.

Se ao chegardes á vosa xornada e unha persoa participante vos pregunta cales son as normas a seguir para non estragar o espazo natural no que estades a xogar saberiades dicirllas?

Tamén se debería velar pola limpeza do espazo. Podédesvos atopar que o espazo ten lixo ou que está moi limpo, polo que, se a situación é a primeira, sería ideal organizar unha recollida de lixo ao longo da xornada, e se a situación é a segunda, o ideal sería deixar o espazo tal e como estaba no momento de chegada.

A continuación, propónsevos un pequeno reto grupal.

Atentos e atentas!

## Lectura facilitada

A vosa xornada deportiva intercentros caracterízase por realizarse no medio natural.

O medio natural hai que respectalo e coidalo.

Son espazos cada vez máis escasos.

Cales serán as normas a seguir para non estragar o espazo natural?

A continuación, propónsevos un pequeno reto grupal.

## Audio

audio/wav

# Creando un cartel - Normas no medio natural

Seguro que xa estades a pensar nas normas que se deberían seguir na práctica da actividade física no medio natural.

Como persoas organizadoras dun evento deportivo nun espazo natural, seguro que queredes que o alumnado respecte o espazo en todo momento, evitando o seu deterioro. Facilitaredes que as persoas participantes interioricen valores como o respecto, a sostibilidade e a seguridade.

Como poderedes conseguir isto? Coa creación dun cartel para o voso evento.

Aquí podedes ver os requisitos clave que debería ter, tanto en contido como en deseño:

## Contido - O que debe incluír:

1. Título claro e rechamante.

2. Normas fundamentais.

3. Iconas ou debuxos: isto facilita a comprensión (especialmente se participan centros con alumnado de diferentes idades ou necesidades educativas).

4. Linguaxe positiva: mellor usar expresións afirmativas que prohibicións directas:

✅ “Camiña polos carreiros marcados” en lugar de ❌ “Non saias do camiño”.

5. Firma ou logo do grupo/centro: para fomentar o sentido de pertenza (nome do grupo, centro ou mesmo un lema propio).

## Deseño - Como debe verse:

1. Colorido e visualmente atractivo, pero sen sobrecargar.

2. Tipografía clara e lexible.

3. Uso de pictogramas ou ilustracións amigables.

4. Formato vertical ou horizontal, segundo se vaia a imprimir, expoñer ou publicar en liña.

5. Posible uso de materiais reciclados, se é en formato físico (cartón, madeira etc).

Unha vez feito o cartel, empregade a lista de cotexo que tedes a continuación para asegurarvos que o voso cartel cumpre todos os requisitos.

## Audio

audio/mpeg

## Lista de cotexo

Analizando o voso cartel
Ítem | Si | Non
--- | --- | ---
Título claro e rechamante? |  |
Aparecen as normas fundamentais a seguir no medio natural e van acompañadas de iconas ou debuxos? |  |
Emprégase unha linguaxe positiva? |  |
Aparece a firma do grupo e un logo? |  |
O cartel é colorido e chamativo visualmente? |  |
A tipografía é clara e lexible? |  |
Empréganse pictogramas ou ilustracións amigables? |  |

# Ampliación

Valorade propoñer unha posible actividade de recollida de lixo ao finalizar a vosa xornada deportiva intercentros para todas as persoas participantes.

Esta proposta axudará a fomentar o coidado do medio natural.

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)