# Paso 6

# Plan de seguridade intercentros

Como persoas organizadoras do evento debedes saber que a elaboración dun protocolo básico de seguridade para unha xornada deportiva intercentros vos permitirá adquirir a responsabilidade necesaria e, a maiores, faravos conscientes da importancia da seguridade en actividades no medio natural.

A continuación propóñensevos varios retos cun obxectivo claro: deseñar en equipos un protocolo básico de seguridade para a xornada deportiva intercentros que garanta o benestar de todas as persoas participantes. Ollo! Todos os retos están relacionados, polo que a comunicación entre grupos será fundamental para poder superar cada un deles.

Cada un/ha de vós poderedes decidir o reto no que queredes participar.

Descubrídeos nas seguintes lapelas!

## Lectura facilitada

Como persoas organizadoras debedes saber que todo evento debe ter un protocolo básico de seguridade.

Crear o voso propio permitirá:

- Adquirir responsabilidade.
- Ser conscientes da importancia da seguridade en actividades no medio natural.

A continuación, propóñensevos varios retos cun obxectivo claro

- Deseñar en equipos un protocolo básico de seguridade para a xornada deportiva intercentros que garanta o benestar de todas as persoas participantes.

Todos os retos están relacionados.

A comunicación entre grupos será fundamental para poder superalos.

Podedes decidir o reto no que queredes participar.

Descubrídeos nas seguintes lapelas!

## Audio

audio/wav

## Botiquín

O obxectivo neste reto é que identifiquedes o que debe conter un botiquín de primeiros auxilios tendo en conta o alumnado e a actividade deportiva ao aire libre que ides realizar.

Neste reto deberedes:

- Investigar que materiais son esenciais.

- Reflexionar sobre que materiais poderían necesitarse se se coñecen alerxias ou condicións específicas do alumnado.

- Propoñer a persoa ou equipo encargado de levar o botiquín, e se é necesario contar con varias.

Produto final deste reto:

Checklist con todos os materiais que serán necesarios.

Esta checklist empregarase antes de saír, evitando esquecer algún material.

## Audio

audio/wav

## Puntos seguros

Neste reto deberedes identificar zonas seguras e deseñar puntos de encontro para facilitar evacuacións ordenadas se é necesario.

Que ides facer? Usar un mapa real do lugar onde se desenvolverá a xornada. O mapa ou plano pode ser físico ou dixital.

Que tedes que facer?

- Indicar nun plano do lugar no que se vai desenvolver a xornada deportiva o punto no que estará a persoa ou equipo encargado do botiquín. Recordade que o plano pode ser físico ou dixital.

- Localizar zonas seguras afastadas de riscos (auga, tráfico, desniveis…).

- Establecer un punto de encontro principal e secundarios.

- Marcar rutas seguras desde as diferentes zonas de actividades cara os puntos de encontro.

- Propoñer sinais visibles para indicar a localización destes puntos (pancartas, bandeiras, cores etc).

Produto final deste reto:

Plano co punto no que estará o botiquín, as zonas seguras, punto de encontro principal e os secundarios e rutas marcadas coas súas sinais.

## Audio

audio/wav

## Contactos emerxencia

O obxectivo neste reto é crear unha ficha ou cartel cos números e persoas clave en caso de emerxencia.

Que tedes que facer?

- Buscar e apuntar os teléfonos oficiais: emerxencias (112), centro de saúde máis próximo, Policía Local, Protección Civil etc.

- Designar unha persoa adulta como “Coordinadora de Emerxencias”.

- Propoñer como comunicar incidencias leves ou necesidades inmediatas entre responsables (chifre, walkie-talkies, sinais visuais, carteis...).

Produto final deste reto:

- Crear unha ficha cos contactos de emerxencia locais.

- Propoñer un sistema de comunicación rápida co profesorado responsable (chifre, walkie-talkies, sinais visuais, carteis...).

## Audio

audio/wav

## Ficha médica

O obxectivo neste reto é asegurar que cada centro participante proporcione a información básica sobre as necesidades sanitarias e alimentarias do alumnado.

Que tedes que facer?

Nomear unha persoa ou grupo para comunicarse cos centros participantes a través dun mestre ou mestra para que as familias (a través do profesorado de cada centro) completen datos esenciais dos participantes.

Que información hai que recompilar?

- Alerxias alimentarias ou médicas.

- Necesidades especiais (medicación, mobilidade, comunicación…).

- Persoa de contacto en caso de emerxencia.

- Crear un sinal ou sistema para que quen teña algunha condición específica estea identificado/a, sen vulnerar a súa intimidade (pulseiras de cores, por exemplo).

Produto final deste reto:

Crear un cuestionario (físico ou dixital) para recompilar a información dos participantes.

Reflexionade en grupo sobre como gardar e consultar esta información de forma segura e confidencial.

## Audio

audio/wav

## Organización de responsables

O obxectivo deste reto é asegurar a supervisión de cada zona e fomentar o protagonismo activo do alumnado como axudantes responsables.

Que tedes que facer?

- Dividir as zonas de actividade e asignar a cada unha persoa adulta responsable.

- Crear quendas ou grupos de alumnado axudante con funcións como:

- Guías do grupo.
- Apoio a compañeiros ou compañeiras con dificultades.
- Control de materiais.
- Comunicación entre zonas.
- Deseñar unha forma de identificar o alumnado axudante (chalecos, brazaletes, tarxetas…).

Produto final deste reto:

Lista de responsabilidades.

Identificación de axudantes.

## Audio

audio/wav

# Actividade grupal

Agora ides poñer en práctica o elaborado mediante unha dinámica simulada.

Como?

Escollede unha ou dúas situacións de emerxencias ficticias: unha caída, unha reacción alérxica, un alumno ou alumna que se perdeu...

Representade con roles: vítima, axudantes, profesorado responsable, contacto de emerxencia...

Avaliar se o protocolo funcionou ben. Tardouse moito? Faltou información? Todo o mundo soubo que facer?

Propoñede melloras e completade o plan final de seguridade intercentros co aprendido nesta actividade.

Se vos fixades, nesta actividade tamén teredes un reto e un produto final: a avaliación do simulacro máis as melloras para o plan de seguridade.

## Lectura facilitada

Agora ides poñer en práctica o elaborado mediante unha dinámica simulada.

Como?

Escollede unha ou dúas situacións de emerxencias ficticias:

- Unha caída.
- Unha reacción alérxica.
- Un alumno ou alumna que se perdeu.

Representade con roles:

- Vítima.
- Axudantes.
- Profesorado responsable.
- Contacto de emerxencia.

Avaliade se o protocolo funcionou ben:

- Tardouse moito?
- Faltou información?
- Todo o mundo soubo que facer?

Propoñede melloras e completade o plan final de seguridade co aprendido nesta actividade.

Nesta actividade tamén teredes un reto e un produto final:

- A avaliación do simulacro.
- As melloras para o plan de seguridade.

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)