# Paso 3

# Deseño da xornada

Cando se organiza un evento ou calquera actividade, hai que ter un certo control dos elementos que a conforman.

Neste paso teredes que organizar aspectos moi concretos da vosa xornada deportiva intercentros.

Deberedes reflexionar sobre unha serie de elementos que deberá ter a vosa xornada intercentros. Ide pensando como enfocar os puntos que veñen a continuación para ir perfilando a vosa xornada.

## Lectura facilitada

Cando se organiza un evento hai que ter un certo control dos elementos que a conforman.

Ides organizar aspectos moi concretos da vosa xornada deportiva intercentros.

Reflexionade sobre os elementos que deberá ter a vosa xornada intercentros.

## Audio

audio/wav

# Planificación e loxística

A planificación e loxística da xornada vai permitirvos ter controlados moitos elementos que van ser moi importantes o día do evento.

Deberedes ter en conta o transporte ata o lugar, as comidas, os descansos, o material deportivo, a forma de elaborar os equipos entre os centros participantes e as actividades que ides propoñerlle ás persoas participantes.

## Lectura facilitada

A planificación e loxística da xornada vai permitirvos ter controlados elementos moi importantes o día do evento.

Deberedes ter en conta:

- O transporte ata o lugar.
- As comidas.
- Os descansos.
- O material deportivo.
- A forma de elaborar os equipos entre os centros participantes.
- As actividades que ides propoñerlle ás persoas participantes.

## Audio

audio/wav

## Transporte

Teredes que ver as posibilidades de transporte en función dos espazos que escollestes para a vosa xornada deportiva intercentros.

Habería posibilidade de ir camiñando ou teredes que contratar autobuses para os desprazamentos?

Se fose necesario o uso de autobuses, teredes que poñervos en contacto con diferentes empresas para pedir orzamentos.

Poderedes ir todos os centros no mesmo autobús ou necesitaredes máis dun?

## Audio

audio/wav

## Comidas

Hai que ter en conta que esta xornada deportiva vai durar máis do que habitualmente dura unha sesión de Educación Física, polo que o normal é que o gasto enerxético dos participantes sexa maior.

Tendo en conta isto, poderíaselles indicar ás persoas participantes que traian algo para comer a media mañá, durante o descanso que se faga, ou cabería a posibilidade de falar con algún establecemento da zona para que colabore con nós. Como? Poderiades pedirlle a un supermercado ou a outro establecemento unha doazón.

Sería bo que colaborasen doándovos augas ou froita para as persoas participantes. Ocórresevos como facelo?

## Audio

audio/wav

## Material

Se algo debedes ter claro é que o material deportivo será fundamental para levar a cabo a vosa xornada deportiva intercentros.

Que material necesitades? Dispoñedes do material suficiente tendo en conta o número de alumnado que vai participar?

Poderiades comunicarvos cos outros centros para saber do material do que dispoñen e así facer unha previsión de todo o que ides poder empregar.

## Audio

audio/wav

## Equipos

E que sería desta xornada intercentros sen as persoas participantes? Unha das vosas funcións serán establecer a forma na que se confeccionan os equipos. Ao ser intercentros, o ideal é que os equipos se formen misturados, é dicir, que en cada equipo haxa nenos e nenas con representación de todos os centros participantes.

Hai que pensar que un dos obxectivos é que se relacionen con compañeiros e compañeiras que non acostuman ver tan habitualmente. Que opcións poderiades barallar para a elaboración dos equipos?

## Audio

audio/wav

## Horarios

A organización de calquera actividade está marcada polos horarios, polo que vós tamén teredes que ter moi claros os tempos da vosa xornada deportiva.

Canto vai durar? A que hora haberá que estar no lugar escollido para realizar a actividade? En que momento haberá un descanso?

Estas son preguntas que tedes que resolver para ir perfilando o evento.

## Audio

audio/wav

## Actividades

Se os principais protagonistas da xornada deportiva intercentros son as persoas participantes, hai que propoñerlles actividades divertidas.

Tendo en conta que estades a organizar unha xornada deportiva intercentros, o ideal será propoñerlles xogar partidos de diferentes deportes. Recordade que nas sesións de Educación Física coñecestes e practicastes catro deportes colectivos alternativos, polo que sería unha boa opción ensinarlles aos nenos e nenas que participen na xornada como se xoga a eses deportes.

Pero ollo! Decidiredes levar á xornada os catro deportes? Ou é mellor propoñer só dous? A decisión é vosa como organizadores e organizadoras.

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)